Pidato Pasambahan Panitahan Maanta Marapulai
Written by Vivaldi Sutan Sinaro
Tuesday, 15 July 2008
ImageAdolah kaba nan dari rantau Pontianak, untuak rang rantau dima se barado sebagai mana biaso kami maadokan suatu kegiatan adat untuk maanta marapulai, indak saroman bana jo nan dikampuang tapi adolah mendakatinyo.
Satiok pertemuan adat daerah di Minangkabau biasanya menggunakan alur panitahan, yaitu pidato adat yang diucapkan sewaktu duduk bermusyawarah bersama untuk menyetujui suatu maksud .
Masing masing nanti menyampaikan pidato tersebut kepada orang tua dikelompoknya sambil meminta pendapat, setelah sambung menyambung kepada ninik mamak yang duduk, maka didapatlah kata sepakat dan kesepakatan maksud kedua belah pihak
Mari kito simak dialognyo
Sutan Sinaro :
(Dari kaum laki laki) Manitah kapado niniak mamak kaum perempuan..... Maa mak datuak Putiah, kamanitah jo mamak...
Datuak putiah :
(Niniak mamak kaum perempuan) ...laiSutan Sinaro, manitah lah....
Sutan Sinaro:
Sungguah mak datuak nan disambah, tagah dek adat jo pusako, dek barih cupak jo gantang, batinnyo kapado sagalo niniak jo mamak. Karajo nan bapokok, silang nan bapangka. Adopun panitahan nan ditibokan pado mamak, pihak dikami nan datang, salangkah turun dari janjang, dari tanggo rumah kampuang kami, barih tabantang kami turuik, labuah nan gadang kami tampauh masuak ka jorong kampuang nangko. Kok tibo alah baduduakan, lah tarunjak siriah dicarano, tando lah sudah minum jo makan. Pihak didiri marapulai, lah duduak diateh rumah. Dilingkuang niniak jo mamak, dihadapan ibu jo bapak sarato ipa parabisan. Kok tumbuah ditangah rumah, kajadi adat bijo nan baiak, katungkek pamani jalan, kakarih pamaga diri, kok elok ratak tangannyo, panjang bao pangarek, singkek bao kamauleh, senteng bao kapambilai. Kok elok ratak lidahnyo, kusuik bao kamanyalasai, karuah dapek mampajaniah. Tapi samantangpun baitu, pihak diri marapulai, raso manetek niro pinang, antah baraie antah tidak, nan bak alu patah batimpo, musim pabilo kabaturak. Ibo nan bak padi salibu, awak tumbuah musim talampau, urek tagantuang kajarami, rangkiang tinggi nan dicinto. Hanyo sabuah pintak kami supayo ditarimo di mamak datuak elok elok, iyo didalam tapak tangan, ikolah sambah nan ditibokan ka mak datuak
Datuak Putiah :
Lah sampai tu di sutan
Sutan Sinaro :
Alah mak datuak
Datuak Sati :
Panitahan sutan nan taanta kapado ambo, lompek dibari basitumpu, sambah tarapak batujuan, batinnyo kapado niniak jo mamak Karajo nan bapokok, silang nan bapangka. Adopun panitahan nan ditibokan pado mamak, pihak dikami nan datang, salangkah turun dari janjang, dari tanggo rumah kampuang kami, barih tabantang kami turuik, labuah nan gadang kami tampauh masuak ka jorong kampuang nangko.
Kok tibo alah baduduakan, lah tarunjak siriah dicarano, tando lah sudah minum jo makan. Pihak didiri marapulai, lah duduak diateh rumah. Dilingkuang niniak jo mamak, dihadapan ibu jo bapak sarato ipa parabisan. Kok tumbuah ditangah rumah, kajadi adat bijo nan baiak, katungkek pamani jalan, kakarih pamaga diri, kok elok ratak tangannyo, panjang bao pangarek, singkek bao kamauleh, senteng bao kapambilai. Kok elok ratak lidahnyo, kusuik bao kamanyalasai, karuah dapek mampajaniah. Tapi samantangpun baitu, pihak diri marapulai, raso manetek niro pinang, antah baraie antah tidak, nan bak alu patah batimpo, musim pabilo kabaturak. Ibo nan bak padi salibu, awak tumbuah musim talampau, urek tagantuang kajarami, rangkiang tinggi nan dicinto. sabuah pintak dari sutan supayo batarimo elok elok, iyo didalam tapak tangan,kan baitu lalunyo di Sutan
Sutan Sinaro :
Iyo baitu bana lalunyo mak datuak
Datuak Sati :
Panitahan Sutan nantun , alah diadat nan bapakai, alah talingka di pusako. Sungguahpun nan baitu, karano lai dihadapan niniak mamak nan basamo, ambo ambiak kato baiyo, mananti sutan sakutiko, kan lai didalam adat tu Sutan..?
Sutan Sinaro :
Alah didalam adat tu mak Datuak, mananti lah ambo
Datuak Putiah :
(Baiyo kamambari jo niniak mamak lain), dan mangumbalikan, ma.... Sutan Sinaro, kumbali panitahan pada Sutan Sinaro. Nan sapanjang kato Sutan, iyolah kato sabananyo, satantang diri marapulai, alah rancak ditimpo baiak, basi baiak diringgiti, alah talatak didalam adat, alahnyo duduak di pusako. Anak ciek lah jadi duo, tampaiak baiyo jo batido, alah ditarimo elok-elok. Itulah nan kajadi barinyo di ambo pado Sutan.
Sutan Sinaro :
Lah sampai di mak Datuak ..?
Datuak Putiah :
Alah Sutan
Sutan Sinaro :
Sapanjang pambarian mak Datuak, rundiang nan alah kami danga, rupo nan alah kami liek. Satantang diri marapulai, alah rancak ditimpo baiak, basi baiak diringgiti, alah talatak didalam adat, alahnyo duduak di pusako. Anak ciek lah jadi duo, tampaiak baiyo jo batido, alah ditarimo elok-elok.kan baitu barinyo tadi di mak Datuak.
Datuak Putiah :
Iyo baitu bana Sutan
Sutan Sinaro :
Karano pintak alah buliah kandak alah balaku, Alhamdulillah kajawabnyo mak Datuak.
Datuak Putiah :
Sutan kato Alhamdulillah, panitahan bateh kito lai Sutan
Sutan Sinaro :
Sakiro-kiro babateh dulu mak datuak. (Sutan Sinaro baiyo jo sialek untuak manitah kapulang )
Maa malin mudo, kamanitah jo Malin.
Malin Mudo :
(Sipangka) Lai Sutan Sinaro manitah lah.
Sutan Sinaro :
Sungguahpun Malin nan dihimbau, lompek dibari basitumpu, batinnyo kapado niniak jo mamak, karajo nan bapokok, silang nan bapangka. Panitahan nan ditibokan pado Malin, dihari nan bak kini, nan dimukasuik alah sampai, nan diama alah pacah, kok satantang minum jo makan, minum alah ubek auih, makan alah ubek litak, Alhamdulillah kabarinyo. baa lai diateh nantun, Bulek lah sagiliang, pipih alah satapiak dek niniak jo mamak, sarato sarato sudaro nan datang, bak ibarat urang manyumpik: Kapeh tabang mambao angin, panulak damak kalua, damak lah rintang didaun, kumbang lah rintang dibungo, buruang lah rintang dibuah, kapeh nak babaliak katanah, ikolah bana dianta bakeh Malin.
Malin Mudo :
a pulo nan manjadi kato di Sutan ka ambo, batinnyo kapado niniak jo mamak, karajo nan bapokok, silang nan bapangka. Panitahan nan ditibokan pado Malin, dihari nan bak kini, nan dimukasuik alah sampai, nan diama alah pacah, kok satantang minum jo makan, minum alah ubek auih, makan alah ubek litak, Alhamdulillah kabarinyo. Baa lai diateh nantun, bulek lah sagiliang, pipih alah satapiak dek niniak jo mamak, sarato sarato sudaro nan datang, bak ibarat urang manyumpik: Kapeh tabang mambao angin, panulak damak kalua, damak lah rintang didaun, kumbang lah rintang dibungo, buruang lah rintang dibuah, kapeh nak babaliak katanah, kan baitu lalunyo di Sutan..?
Sutan Sinaro :
Iyo baitu bana lalunyo Malin.
Malin Mudo :
Buah panitahan Sutan tadi, alah taracak diadat, alah talingka di pusako, tapi karano lai pulo nan manuruik undang, bakato baiyo bajalan baamuah, ambo bao kato jo mupakat, kapado niniak mamak, karajo nan bapokok, silang nan bapangka, mananti Sutan sakutiko, kan lai didalam adat tu sutan.
Sutan Sinaro:
Iyo lah tibo bana nan baitu nan diadatkan Malin, mananti malah ambo
Malin Mudo :
(Mupakat jo niniak mamak, mamak nan pangka)...... maa mak Datuak Putiah, kabarundiang jo mamak...
Datuak Putiah :
Lai Malin laluanlah...
Malin Mudo :
Nan kajadi parundiangan jo mamak, kok bunyi lah samo didanga, nan kabarinyo ambo japuikan ka mamak Datuak
Datuak Putiah :
Samo samalam sajolah kito disiko. Malin
Malin Mudo :
Maa Sutan Sinaro, panitahan kumbali pado Sutan
Sutan Sinaro: Lai Malin
Malin Mudo :
Dimaso cako Sutan mananti, ambo manjapuikan nan kabarinyo kapado niniak jo mamak, karajo nan bapokok, silang nan bapangka. Nan kabarinyo dibaliau, manuruik pasa nan biaso, rumah dibuek tampaik bamalam, sumua dikali tampaik mandi, kayu gadang tampaik balinduang. Iyo mamintak karajo nan bapokok, silang nan bapangka, samo samo bamalamlah kito disiko. Ikolah nan kabuah barinyo pado Sutan.
Sutan Sinaro ;
Dimaso nan cako ambo mananti , Malin manjapuikan nan kabarinyo kapado niniak jo mamak, karajo nan bapokok, silang nan bapangka. Nan kabarinyo dibaliau, manuruik pasa nan biaso, rumah dibuek tampaik bamalam, sumua dikali tampaik mandi, kayu gadang tampaik balinduang. Iyo mamintak karajo nan bapokok, silang nan bapangka, samo samo bamalamlah kito disiko. Kan baitu barinyo di Malin.
Malin Mudo : Iyo baitu bana Sutan.
Sutan Sinaro :
Sabanyak rundiangan Malin nan katangah, alah manuruik alua jo patuik. Tapi sungguahpun baitu. Karano rumah gadang lai duo tigo, bamalam bana kami disiko, tantu nan ciek katingga pulo. Ikolah saboknyo, mangko kami mamintak juo, dilapeh jo hati nan suci. Itulah bana dijamboan bakeh Malin
Malin Mudo;
Sabanyak pambarian Sutan nan katangah alah dirasuak manjariau, alah dilaie lakek atok. Tapi sungguahpun baitu, mangko tabik juo kabanaran dikami, hari kalam bulan kok kabua, dihilie jalan kok runtuah, dimudiak jalan kok taban, kami maanta tak saleso. Kok ado maro malintang, tantu nan pangka kaberatan, ikolah mangko nak mamintak juo malam disiko. Sakian bana dianta bakeh sutan.
Sutan Sinaro ;
A pulo nan manjadi pambarian di Malin cako, hari kalam bulan kok kabua, dihilie jalan kok runtuah, dimudiak jalan kok taban. Kok tumbuah maro malintang, nan pangka maanta tak saleso. Kan baitu lalunyo di Malin
Malin Mudo :
Iyo baitu bana, sutan
Sutan Sinaro :
Sapanjang pambarian Malin, alah manuruik pasa nan biaso. Tapi mangko manjadi parmintaan juo bagi kami, karano dihilie jalan lai luruih, dimudiak jalan lai pasa, kok ado bana maro nan malintang, kami sairiang lai basamo. Nak lapeh juo lah kami jo hati nan suci jo muko nan janiah. Ikolah bana nan dijapuikan juo bakeh Malin
Malin Mudo :
Maa.. Sutan Sinaro, ruponyo ciek di ambo panahan, duo di Sutan Sinaro pambarinyo, mako nak ambo bao baliak bakato baiyo bajalan baamuah, kapado niniak mamak, karajo nan bapokok, silang nan bapangka, mananti Sutan sakutiko, kan lai bana nan baitu Sutan.
Sutan Sinaro :
Asa lai pintak kabuliah, kandak kabalaku, mananti malah ambo Malin...
Malin Mudo :
Maa mamak Datuak Putiah , kabarundiang baliak jo mamak.
Datuak Putiah : Rancak Malin laluanlah..
Malin Mudo :
Nan kajadi rundiangan jo mamak , rasonyo iyo nan maurak selo, nak maasak langkah juo sialek katampaik masiang masiang. Nan kajadi barinyo, ambo japuikkan baliak ka mamak datuak
Datuak Putiah :
(Baiyo jo nan pangka), dan mangumbalikan . Maa Malin Mudo, kok marosoklah sahabih raso, kok mangaruak lah sahabis gauang. Kini baato hanyo lai, kito lapeh juolah jo hati nan suci,jo muko nan janiah. Itulah nan kabarinyo di ambo pado Malin.
Malin Mudo :
Karano nan dijapuik alah tabao, nan dijuluak alah lareh, ambo kumbalikan kaasanyo, mak Datuak
Datuak Putiah :
Kumbalikan lah Malin.
Malin Mudo:
Maa Sutan Sinaro, panitahan kumbali pado Sutan
Sutan Sinaro : Lai, Malin.....
Malin Mudo :
Dimaso nan cako Sutan mananti, ambo manjapuikan nan kabarinyo kapado niniak jo mamak karajo nan bapokok, silang nan bapangka. Kok adatlah timbang bajawek, bana lah timbang balewai, pintak kami nan alun kabalaku, pintak Sutan juo baru nan kabuliah. Dilapeh juo jo hati nan suci, sarato muko nan janiah, itulah nan kabuah barinyo pado Sutan
Sutan Sinaro
Dimaso nan cako ambo mananti, Malin manjapuikan nan kabarinyo kapado niniak jo mamak silang nan bapangka. Lah dapek nan kabarinyo, pintak buliah kandak balaku. Dilapeh juo jo hati nan suci, sarato muko nan janiah, kan baitu barinyo di Malin
Malin Mudo :
Iyo baitu bana , Sutan
Sutan Sinaro :
Karano pintak alah buliah, kandak alah balaku, basugiro malah kami lai Malin
Malin Mudo
Tantang basugiro, parundiangan bateh kito lai sutan
Sutan Sinaro :
Karano Malin alah takiro kiro, diamboalah manjadi agak-agak pulo, eloklah rundiangkito batehi (sudahi)
Pontianak, 15 Juli 2008
H. Vivaldi Sutan Sinaro
Reff : Jamilus Jamin
Sumber : http://www.cimbuak.net
Description: Pidato Pasambahan Panitahan Maanta Marapulai
Reviewer: AchiyaK Deni
ItemReviewed: Pidato Pasambahan Panitahan Maanta Marapulai
min_Latn eng_Latn eng_Latn min_Latn ind_Latn ind_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ban_Latn min_Latn min_Latn zsm_Latn min_Latn swh_Latn min_Latn